આજે દેવદિવાળી: ઐશ્વર્યની પ્રાપ્તિ માટે શ્રેષ્ઠ દિવસ
નવગુજરાત સમય | Publish Date: Nov 23 2018 9:12AM
શુક્રવાર અને પૂર્ણિમાનો સંયોગ હવે પછી 19 એપ્રિલના રોજ આવશે
સામાન્ય રીતે લક્ષ્મી-નારાયણની ઉપાસના માટે શ્રેષ્ઠ દિવસ છે. ખાસ કરીને શુક્રવાર અને પૂર્ણિમા આવતાં કેટલાંક અનુભવસિદ્ધ પ્રયોગો પણ થતાં હોય છે, એમ કહી શાસ્ત્રજ્ઞ રાજુભાઈ દવેએ જણાવ્યું કે જેઓને લગ્ન વિલંબ થતો હોય તેઓએ આ દિવસે ગણેશજી, લક્ષ્મી-નારાયણ, શિવ-પાર્વતીજીનું ૧૧ વખત સ્મરણ કરીને સવા કિલો ગોળ ગાયને ખવડાવવો જોઈએ. જ્યારે ઋણમાંથી મુક્તિ મેળવવા માટે યથાશક્તિ ગોળ અને કઠોળનાં બાફેલાં ચણા ગાયને ખવડાવવાં જોઈએ..
વિક્રમ સંવત-2075માં કાર્તિકી પૂર્ણિમા, દેવદિવાળી 23મી નવેમ્બરે એટલે કે શુક્રવારે છે. લક્ષ્મીજીની સાથે નારાયણની કૃપા મેળવવાનો આ ઉત્તમ દિવસ છે. સામાન્ય રીતે પૂર્ણિમાનાં દિવસે ભગવાન વિષ્ણુની અને પિતૃઓની કૃપા મેળવવાનો ઉત્તમ દિવસ છે. જોકે, શુક્રવારે જ દેવદિવાળી આવી છે અને જ્યોતિષશાસ્ત્ર મુજબ શુક્ર પણ સ્વગૃહી છે ત્યારે ઐશ્વર્યની પ્રાપ્તિ કરવા માટે આ દિવસ શ્રેષ્ઠ બની રહેશે..
જ્યોતિષશાસ્ત્રજ્ઞાતા રાજુભાઈ રઘુનાથભાઈ દવેએ જણાવ્યું કે આ દિવસે ચંદ્ર ઉચ્ચનો અને શુક્ર સ્વગૃહી છે ત્યારે ઐશ્વર્યની પ્રાપ્તિ માટે આ કાર્તિકી પૂર્ણિમા સર્વોત્તમ બની રહેશે. વિક્રમ સંવત-2075ની પ્રથમ પૂર્ણિમાએ શુક્રવારનો સંયોગ થઈ રહ્યો છે. આવો જ સંયોગ તા.19મી એપ્રિલે ચૈત્રી પૂર્ણિમાએ થઈ રહ્યો છે. માટે જ આ દિવસનું મહત્ત્વ ખૂબ જ વધી જાય છે. લક્ષ્મીજી અને નારાયણની કૃપા મેળવી શકાય છે. બુધાદિત્ય યોગ પણ બની રહ્યો છે. આ દિવસે ભગવાન વિષ્ણુની ઉપાસના કરીને લક્ષ્મીજીનું સ્મરણ કરવું ઉત્તમ બની રહેશે. શક્ય હોય તો આ દિવસે 'ઓમ્ શ્રીં મહાલક્ષ્મ્યૈ નમ:' મંત્રની 11 માળા કરવી ઉત્તમ બની રહેશે. ખાસ કરીને શ્રીસૂક્તના પાઠ પણ 15 વખત કરવા જોઈએ. આ દિવસે ભગવાન સત્યનારાયણની કથા કરાવી શકાય છે. .
તેમણે જણાવ્યું કે આ દિવસે દીપમાળા કરવાની પણ પરંપરા જોવા મળે છે ત્યારે દેવદિવાળીએ આ દિવસે ઘરનાં આંગણામાં 11, 21, 51 એ રીતે દીપની હારમાળા પણ કરવી જોઈએ. જેનાથી પણ સમગ્ર આંગણું પ્રકાશિત બની રહે છે. અનેક શ્રદ્ધાળુઓ આ દિવસે પણ ઘરનાં આંગણે રંગોળી પણ કરતાં હોય છે. તુલસી-વિવાહની પૂર્ણાહુતિ પણ થાય છે..